Radunovic se gândește la plecare, dar un fost jucător de la FCSB îndeamnă la calm: "Nu este o pierdere pentru club!"
Risto Radunovic este titular incontestabil pe postul de fundaș lateral stânga la FCSB. Muntenegreanul a anunțat după victoria cu Sepsi OSK (2-1) că vrea să câștige campionatul și să plece.
Se pare că anunțul jucătorului nu l-a impresionat pe Raul Rusescu. Fostul atacant al "roș-albaștrilor" consideră că FCSB poate aduce un alt jucător competent în perioada de transferuri din vară.
"Nu este o pierdere pentru club!"
"În momentul în care un jucător declară că vrea să plece, el nu este o pierdere pentru club. Radunovic a declarat că vrea să plece, eu nu văd nicio problemă. Poate vrea să joace într-un campionat mai puternic. Sunt sigur că Steaua va găsi soluții pe poziția lui.
Vine perioada de transferuri din vară și FCSB poate găsi soluții pentru a-l înlocui pe Radunovic", a declarat Raul Rusescu, conform celor de la gsp.ro.
Radunovic a fost adus de FCSB la începutul anului 2021, de la Astra Giurgiu.